Molestering by skool: Getal slagoffers stygArgieffoto Die getal leerders aan ŉ Gautengse laerskool wat glo daar deur ŉ veiligheidswag seksueel aangerand is, het weereens gestyg. Daar is teen Maandag vermoed 54 kinders is aangerand. Teen Donderdag, ná ŉ ondersoek deur die polisie en Gautengse departement van onderwys van stapel gestuur is, het die departement gesê altesaam 83 kinders was glo slagoffers. Die departement het intussen gesê die syfer het tot 87 gestyg. “Dit is teleurstellend om steeds sulke ontstellende inligting te ontvang van ons amptenare wat hard werk om die nodige berading by die skool te doen,” het Panyaza Lesufi, Gautengse LUR vir onderwys, gesê. Maroela Media het vroeër berig die departement het die skoolhoof en bestuurspan van AB Xuma Primary School in Soweto Donderdag met onmiddellike inwerkingtreding afgedank nadat ŉ ondersoek oor seksuele aanrandings vandeesweek van stapel gestuur is. ŉ Veiligheidswag van die skool is Maandag in hegtenis geneem in verband met die seksuele oortredings. Daar is aanvanklik vermoed 54 kinders is aangerand, maar dit het intussen aan die lig gekom dat altesaam 83 kinders glo slagoffers was. Die veiligheidswag het Woensdag in die Protea-landdroshof verskyn en moet op 18 Oktober weer in die hof verskyn. Lesufi sal Sondag met die ouers en voogde by die skool vergader.